༄༅། །དཔལ་རྡོ་རྗེ་སེམས་དཔའ་བརྟེན་པའི་དབེན་པ་གསུམ་
གྱི་ལམ་གྱི་རིམ་པ་བཞུགས་སོ། །
གུ་རུ་དེ་ཝ་བཛྲ་ས་ཏྭ་སརྦ་སིདྡྷི་ཧཱུཾ། ལྷ་དབང་དབང་པོའི་དགྲ་དང་པད་དཀར་མིག །
མིག་གསུམ་པས་མཆོད་མཆོད་སྦྱིན་བརྒྱ་པའི་ལྷ། །ལྷ་ཡི་བླ་མ་མ་ལུས་འགྲོ་བ་ཀུན། །ཀུན་
མཁྱེན་མཁྱེན་པའི་དཔལ་གྱིས་འགྲོ་ཀུན་སྐྱོངས། །དཔལ་ལྡན་དང་པོའི་མགོན་པོའི་རྒྱུད་
ཆེན་ལས། །ལེགས་པར་བཤད་པའི་རྡོ་རྗེ་སེམས་དཔའི་དོན། །ཇི་བཞིན་མ་ནོར་དབེན་པ་
གསུམ་གྱི་ལམ། །འདིར་ནི་ཉེ་བར་བསྡུས་ཏེ་སྤྲོ་བར་བྱ། །དེ་ཡང་གང་ཞིག་བློ་གྲོས་དང་
ལྡན་པ་རྣམས་ཀྱིས། འདིར་ཚེ་གཅིག་གི་བྱང་ཆུབ་སྒྲུབ་པར་བྱེད་པ་ལ། ཉེ་རྒྱུའི་ལམ་
བསྐྱེད་པའི་རིམ་པ་ལ་ལེགས་པར་གནས་པའི་གང་ཟག་གི་རྫོགས་པའི་རྣལ་འབྱོར་དང་
ཟུང་དུ་འཇུག་པའི་སྒོ་ནས་ཉམས་སུ་ལེན་པར་བྱ་བ་ནི། དོན་གྱི་གཉེར་བྱ་ཁོ་ན་ཡིན་པའི་
ཕྱིར་དེ་གཞི་དུས་ཀྱི་རྡོ་རྗེ་སེམས་དཔའ་སྨྲ་མཁས་ཚིག་གི་ནད་ཡམས་ཙམ་མ་ཡིན་པ། དོན་
རང་ཐོག་ཏུ་ངེས་པར་འབྱོར་བའི་གནས་ལུགས་ལྷན་ཅིག་སྐྱེས་པའི་ཡེ་ཤེས་འཁོར་བ་དང་
མྱ་ངན་ལས་འདས་པའི་རང་བཞིན་ཉིད་དབྱེར་མི་ཕྱེད་ཅིང་རོ་གཅིག་ཏུ་བཞུགས་པའི་
གདོད་མའི་མགོན་པོ་ཉིད་དང་ལམ་གྱི་ལྷན་ཅིག་སྐྱེས་པ་རིག་སྟོང་གཉིས་སུ་མེད་པའི་ལྷའི་
སྐུར་ཤར་བའི་གསང་ཆེན་རྡོ་རྗེ་སེམས་དཔའ་འབྲས་བུ་གཉིས་མེད་ཟུང་འཇུག་རྡོ་རྗེ་
སེམས་དཔའི་ངོ་བོར་སངས་རྒྱས་པའི་ཐབས་ནི། རིག་ཐོག་གཅིག་ཏུ་བསྒྲུབས་ནས། རྒྱུ་
མཚན་ཉིད་ཐེག་པ་ལས་ཁྱད་པར་དུ་བྱས་པ། འབྲས་བུ་རྡོ་རྗེ་ཐེག་པའི་ཉེ་ལམ་ཞིག་སྟེ།
275

གངས་ཅན་རིག་བཅུད་ལས།
འཕྲེང་པོ་གཏེར་སྟོན་ཤེས་རབ་འོད་ཟེར་གྱི་གསུང་འབུམ།
དཔལ་ལྡན་འདུས་པ་ལས།སྐྱེས་བུ་འདོད་ཆགས་ཅན་དོན་དུ། །དེ་ཡི་བྱེད་པོ་རྡོ་རྗེ་སེམས། །
ཞེས་གསུངས་པས། གསང་སྔགས་ཐབས་ཀྱི་གདམས་པ་དང་མན་ངག་གི་ཁྱད་པར་དུ་
བྱས་ཏེ། རིམ་པ་ལྔ་པ་ལས། རྡོ་རྗེ་སེམས་དཔའ་ལེགས་བྲིས་པ། །མེ་ལོང་དྲི་མ་མེད་པ་ལ། །
གཟུགས་བརྙན་གསལ་བར་སྣང་དང་མཚུངས། །དངོས་དང་དངོས་མིན་ལས་གྲོལ་བ། །
རྣམ་པ་ཀུན་གྱི་མཆོག་ལྡན་པའི། །སྐུ་ནི་བལྟ་བས་མི་ངོམ་པ། །སློབ་མ་བཟང་པོ་དེ་ལ་
བསྟན། །བདག་བྱིན་བརླབ་ཅེས་དེ་བཤད་དོ། །ཞེས་གསུང་པས། ཕུང་པོ་ཁམས་དང་སྐྱེ་
མཆེད་རྣམས་རང་བཞིན་ལྷུན་གྱིས་གྲུབ་པའི་ལྷ་ཡི་སྐུར་ངེས་པར་བྱས་སྟེ། སྒོམ་པ་དང་
བྱིན་གྱིས་བརླབས་པ་གཉིས་ནི་བསྐྱེད་པའི་རིམ་པ་ལུས་དབེན་གྱི་རྣམ་པར་བཞག་པ་དང་།
ངག་དབེན་འབྲུ་གསུམ་འབྱུང་འཇུག་རྡོ་རྗེའི་བཟླས་པ་བྱས་པས། རླུང་སྔགས་སེམས་
གསུམ་དབྱེར་མེད་པར་འདྲེས་པར་གྱུར་པས། གོང་གི་ལུས་དབེན་སྐུ་རྡོ་རྗེའི་བོགས་འདོན་
ཏུ་ཡང་འགྱུར་ཞིང་། དེ་ལྟར་ངག་རླུང་རྡོ་རྗེའི་བཟླས་པ་གྲུབ་པ་ལ་བརྟེན་ནས། སེམས་རྣམ་
པར་དབེན་པ་ཤུགས་ལས་འགྲུབ་སྟེ།རླུང་རྟ་རྒོད་དང་འདྲ་བ་རྒྱུ་བ་དང་འདར་བ་དང་གཡོ་
བ་མེད་པ་དབང་དུ་འདུས་ན། སེམས་ཉིད་འགྱུ་ཚོགས་ཀྱི་རྣམ་པར་རྟོག་པས་དབེན་པར་
འགྱུར་ཏེ། འདི་ལ་ཕྱི་ནང་གང་དུ་སེམས་ཟིན་ཀྱང་དོན་གྲུབ་ནའང་སྙིང་གའི་སྣ་རྩེར་སེམས་
ཟིན་པར་གཙོ་བོར་གསུངས་ཏེ། རང་སྔགས་སྙིང་གར་བསམ་ནས་ནི། །སྲོག་ནི་ཐིག་ལེར་
གྱུར་པ་གཞག །ཅེས་གསུངས་པས། རེ་ཞིག་རླུང་སེམས་ཀྱི་དྭངས་མ་མི་ཤིགས་པའི་ཐིག་
ལེའམ། ཨ་ཤད་དམ་ཧཱུྃ་ངམ་སྣ་ཚོགས་པའི་གཟུགས་ཅན་གྱི་ཐིག་ལེར་སེམས་བསྡུས་ཏེ།
སྔར་གྱི་རྡོ་རྗེའི་བཟླས་པའི་འཕྲོར་ཞུགས་ཤིང་སེམས་གནས་སུ་བཟུང་བས། སྣང་མཆེད་
ཐོབ་གསུམ་སྟོང་པ་གཞིས་ཁྱད་པར་དུ་བྱས་པའི་དགའ་བ་བཞི་དང་བཅས་པ་འཆར་བ་
སོགས་མདོར་བསྟན་གྱི་རྣམ་པར་བཞག་པ་དེ་ཉིད་བསྟན་ཐོག་གཅིག་ཏུ་ཉམས་སུ་བླང་བ་ནི།
རྒྱུད་ལས་ཀྱང་། ཐོག་མཐའ་མེད་པའི་སེམས་དཔའ་ནི། །རྡོ་རྗེ་སེམས་དཔའ་དགའ་བ་ཆེ། །
270

པོད་གསུམ་པ་ཁྲིད་ཡིག་གི་སྐོར།
ཀུན་ཏུ་བཟང་པོ་ཀུན་བདག་ཉིད། །རྡོ་རྗེ་སྙེམས་མའི་བདག་པོའོ། །ཞེས་ཇི་ལྟར་གསུངས་
པའི་དོན་ཉམས་སུ་བླང་བ་ནི། བདེ་བའི་སྟན་ལ་འདུག་སྟེ། རླུང་འཛིན་སོགས་ལུས་ཀྱི་
སྦྱོར་ཆོས་སྔོན་དུ་སོང་ནས། འཁོར་བ་སྤྱི་དང་བྱེ་བྲག་ལ་ཡིད་ངེས་པར་འབྱུང་ཞིང་རྣམ་
གྲོལ་ཁོ་ན་དོན་དུ་གཉེར་བའི་བློས་སྐྱབས་སུ་འགྲོ་བ་དང་སེམས་བསྐྱེད་པ་ཐུན་མོང་སྤྱི་དང་
མཚུངས་པར་བྱས་རྗེས་སེམས་མཉམ་པར་གཞག་བཞིན་པའི་ངང་ནས། ཨོཾ་སྭ་བྷཱ་ཝ་
ཤུདྡྷསརྦ་དྷརྨཱ་སྭ་བྷཱ་ཝ་ཤུདྡྷེ་ཧཾ། གཟུང་བ་དང་འཛིན་པས་བསྡུས་པའི་ཆོས་ཐམས་ཅད་རང་
བཞིན་གྱི་རྣམ་པར་དག་པའི་སྟོང་པ་ཉིད་དུ་གྱུར། སྟོང་པའི་ངང་ལས་རང་སྣང་ལྷུན་གྱིས་
གྲུབ་པའི་གཞལ་ཡས་ཆེན་པོ་ཡི་དབུས་སུ། པཾ་ལས་པདྨ་དཀར་པོ་དང་། ཨཱ་ལས་ཟླ་བའི་
དཀྱིལ་འཁོར་གྱི་སྟེང་དུ། ཧཱུྃ་ལས་རྡོ་རྗེ་དཀར་པོ་རྩེ་ལྔ་པ། ལྟེ་བ་ལ་ཧཱུཾ་གིས་མཚན་པ་དེ་
ལས་འོད་ཟེར་འཕྲོས། འཕགས་པ་རྣམས་མཆོད།སེམས་ཅན་གྱི་དོན་བྱས། ཚུར་འདུས་
ཡོངས་སུ་གྱུར་པ་ལས། རང་ཉིད་རྡོ་རྗེ་སེམས་དཔའ་སྐུ་མདོག་དཀར་པོ་ཞལ་གཅིག་ཕྱག་
གཉིས་པ་རྡོ་རྗེ་དང་དྲིལ་བུ་འཛིན་པ་ལ་ཡུམ་རྡོ་རྗེ་སྙེམས་མ་དཀར་མོ་རྡོ་རྗེ་དང་དྲིལ་བུ་
འཛིན་པས་ཕན་ཚུན་འཁྱུད་ཅིང་གཉིས་ཀའང་དབུ་སྐྲ་རལ་པའི་ཕྱེད་བཅིངས་སུ་བྱས་པ།
ཤིན་ཏུ་སྒེག་ཅིང་བཞིན་འཛུམ་བག་དང་ལྡན་པ། ཟུར་གྱིས་བལྟ་བ་ལ་སོགས་པའི་རྣམ་
འགྱུར་གྱིས་མཛེས་པ། ལང་ཚོ་དར་ལ་བབ་ཅིང་འདོད་པའི་ཡོན་ཏན་ལྔའི་དགའ་བས་རོལ་བ།
ཡབ་ཡུམ་གཉིས་ཀའང་རིན་པོ་ཆེའི་དབུ་རྒྱན་ལ་སོགས་པའི་རིན་པོ་ཆེའི་རྒྱན་བརྒྱད་ཀྱིས་
སྤྲས་པ། སྐུ་སྟོད་ལྷ་རྫས་ཀྱི་གོས་ཀྱི་ག་ཤལ་བྱས་ཤིང་སྐུ་སྨད་ལྷ་རྫས་ཀྱི་དར་གྱི་ཤམ་
ཐབས་འཕྱང་བ། མཚན་བཟང་པོ་སོ་གཉིས་དང་དཔེ་བྱད་བཟང་པོ་བརྒྱད་ཅུས་བརྒྱན་
པའི་འོད་ཀྱི་དཀྱིལ་འཁོར་གྱིས་བསྐོར་བའི་དབུས་སུ། ཡབ་སེམས་དཔའི་དཀྱིལ་ཀྲུང་
གིས་བཞུགས་པ་ལ། ཡུམ་པདྨའི་འདུག་སྟངས་ཀྱིས་འཁྲིལ་བ། །གཉིས་ཀའི་སྤྱི་བོར་ཨོཾ་
དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུྃ་སྔོན་པོ། ཐུགས་ཀའི་ཧཱུཾ་ལས་འོད་
277

གངས་ཅན་རིག་བཅུད་ལས།
འཕྲེང་པོ་གཏེར་སྟོན་ཤེས་རབ་འོད་ཟེར་གྱི་གསུང་འབུམ།
ཟེར་འཕྲོས་པས། རང་བཞིན་གྱི་གནས་ནས་སྒོམ་པ་དང་འདྲ་བའི་ཡེ་ཤེས་པ་སྤྱན་དྲངས།
ཨོཾ་སརྦ་ཏ་ཐཱ་ག་ཏ་ཨར་གྷཾ་པྲ་ཏིཙྪ་ཧཱུྃ་སྭཱ་ཧཱ། དེ་བཞིན་དུ་ཤཔྟའི་བར་གྱིས་མཆོད། ཛཿཧཱུཾ་བཾ་
ཧོཿ གཉིས་སུ་མེད་པར་གྱུར། སླར་ཡང་ཐུགས་ཀའི་ས་བོན་ལས་འོད་ཟེར་འཕྲོས། དབང་
ལྷ་འཁོར་བཅས་རྣམས་སྤྱན་དྲངས་པས། རང་གི་རིགས་བདག་ཡབ་ཡུམ་གྱིས་བྱང་ཆུབ་
སེམས་ཀྱིས་དབང་བསྐུར། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཧཱུཾ། ཞེས་གསུང་
ཞིང་དབང་བསྐུར་བས་དྲི་མ་ཐམས་ཅད་དག བྱང་ཆུབ་ཀྱི་སེམས་སྤྱི་བོར་འཁྱིལ་བ་ལས་
མི་བསྐྱོད་པས་དབུ་བརྒྱན་པར་གྱུར། སེམས་ཅན་སྨིན་ཅིང་གྲོལ་བར་མཛད་པའི་ཕྱིར།
སེམས་ཅན་ཁམས་ན་བཞུགས་ཤིང་སྤྱོད་གྱུར་ཀྱང་། །ཆགས་པས་མ་གོས་པདྨ་ལྟར་དག་པ།
འདོད་ཆགས་དག་པའི་བདག་ཉིད་ཁྱོད་ལ་འདུད། །ཅེས་བསྟོད་ནས་ཐུགས་ཀར་པད་ཟླའི་
སྟེང་དུ། ཧཱུྃ་གི་མཐར་བཛྲ་ས་ཏྭ་སོགས་ཡི་གེ་བརྒྱ་པས་བསྐོར་བ་ལ་དམིགས་ཏེ་བཟླས་
།
།
པས་ཡིག་འབྲུ་རྣམས་ལས་འོད་ཟེར་གྱི་ཚོགས་འཕྲོས་པས། མཁའ་ཁྱབ་ཀྱི་སེམས་ཅན་
ཐམས་ཅད་ཀྱི་སྡིག་སྒྲིབ་སྦྱངས། སངས་རྒྱས་སྲས་བཅས་ལ་འདོད་ཡོན་བདེ་ཆེན་དུ་བསྒྱུར་
བའི་མཆོད་ཚོགས་དཔག་ཏུ་མེད་པ་ཕུལ། སྐུ་གསུང་ཐུགས་མཁྱེན་བརྩེ་ནུས་མཐུ་དང་
བཅས་པ་བསྡུས་ནས་སྔགས་ཕྲེང་ལ་ཐིམ་པས། དེ་ལས་ཀྱང་བདུད་རྩིའི་རྒྱུན་བབས་པས།
དབང་པོའི་སྒོ་དང་བ་སྤུའི་བུ་ག་ཐམས་ཅད་གང་ནས། རྟོགས་པ་དང་ཡོན་ཏན་ཁྱད་པར་
ཅན་རྒྱུད་ལ་སྐྱེས་པར་བསམ་ཞིང་། རང་ཉིད་སྤྱོད་ལམ་ཀུན་ཏུ་རྡོ་རྗེ་སེམས་དཔའ་ཡབ་
ཡུམ་གྱི་ངང་ལས་མི་འདའ་བར་བྱ་བ་ནི། སྤྱི་ཙམ་པའི་བསྐྱེད་རིམ་ཀུན་བཏགས་ལྟ་བུ།
ལུས་སེམས་དང་བཅས་པའི་ཕུང་པོ་ལྟར་གདོས་བཅས་སུ་ཡང་མི་སྒོམ་སྟེ། སེམས་ཉིད་
ལྷན་ཅིག་སྐྱེས་པ་བདེ་བ་ཆེན་པོའི་ཡེ་ཤེས་དེ་ཉིད་ཀྱང་ཡིད་ངོར་རྣམ་པ་རྡོ་རྗེ་སེམས་དཔའ་
ཡབ་ཡུམ་གྱི་སྐུར་ཤར་བ་ནི། རང་ལུས་ལྷའི་རྣམ་རོལ་རླུང་སེམས་ཙམ་ལས་གྲུབ་པའི་
གཟུགས་བརྙན་ལྟར་གསལ་ལ་རྫོགས་པ་ནམ་མཁའི་འཇའ་ཚོན་ནམ། མེ་ལོང་ནང་གི་
278

པོད་གསུམ་པ་ཁྲིད་ཡིག་གི་སྐོར།
གཟུགས་བརྙན་བཞིན་གསལ་ལེ་ཝལ་ལེ། ཁྱུག་གེ་བར་སྒོམ་པ་ནི། སྣང་ཕྱོགས་ལྷའི་
འཁོར་ལོར་གཟུགས་སྐུ་ལམ་དུ་བྱེད་པའི་ལུས་དབེན་སྐུ་རྡོ་རྗེ་ཞེས་པའོ།
།དེའི་བོགས་
འདོན་ངག་རྡོ་རྗེའི་བཟླས་པ་སྦྱང་བ་གལ་ཆེ་སྟེ། གསང་སྔགས་རྒྱལ་པོ་བཟླས་བཞིན་ཏུ། །
མི་ཤེས་བསམ་གཏན་ཀློག་པ་སྤང༌། །ཞེས་གསུངས་པས། དེ་ཡང་རླུང་རོ་ཅུང་ཟད་བསལ་ཏེ།
རླུང་སྦྱོར་བ་བཞི་ལྡན་ལ་གོམས་པའི་ངང་ནས། རླུང་ནང་དུ་འཇུག་པ་ཨོཾ་གྱི་རང་བཞིན།
སྟེང་ག་ལ་སོགས་པ་སྲོག་གི་ཐིག་ལེ་ལ་གནས་པ་ཨཱཿཡི་རང་བཞིན། ལྡང་བ་ཧཱུྃ་གི་རང་
བཞིན་ཏུ་ཁྲིག་ཁྲིག་སོང་བ་ལ་སེམས་བཟུང་སྟེ། དེ་ཡང་རླུང་སེམས་སྟོང་གསལ་དབྱེར་
མེད་པ་ནས་འབྱུང་འཇུག་གནས་པ་ཡིག་འབྲུ་གསུམ་གྱི་རང་བཞིན་རྡོ་རྗེའི་བཟླས་པ་ཅི་
་བ་ལ་ཡང་
འགྲུབ་ཐོག་མར་རགས་པའི་རླུང་ལ་བསླབས་པས། རླུང་རྒྱུ་བ་གཡས་གཡོན་འཕོ་
མཚམས་སོགས་ངེས་པར་འབྱུང་སྟེ། དེ་ལ་མྱོང་བ་ཅུང་ཟད་བརྙེད་ནས་ཕྲ་བའི་རླུང་དབུ་
མར་ཞུགས་གནས་ཐིམ་གསུམ་ལ་བསླབས་པས། དུ་སོགས་རྟགས་དང་རྟགས་ཅན་གྱི་
རྣམ་པ་ཡང་འཆར་ཞིང་། དེ་ནས་གསལ་བའི་རླུང་རྣམ་པར་ཤེས་པ་དང་བསྲེ་ང
བསླབས་པས། ཕྱི་རླུང་བ་སྤུའི་བུ་ག་ནས་ནང་དུ་བསྲེ་བ། ནང་རླུང་བ་སྤྲུ་ནས་ཕྱིར་སྤྲོ་བར་
ནུས་པས། དེའི་སྟོབས་ཀྱི་ཁམས་འཛིན་འདྲེན་བསྐྱིལ་བ་ལ་སོགས་དབང་ཐོབ་པས། ལས་
རྒྱ་བསྟེན་པར་ནུས་པ་སོགས། ངག་དབེན་གསུང་རྡོ་རྗེའི་དོན་ཉམས་སུ་བླངས་པ་ལས་
འབྱུང་ཞིང༌། སེམས་རྣམ་པར་དབེན་པ་ནི་དེའི་ཤུགས་ལས་འགྲུབ་པ་ཡིན་ཏེ། སྙིང་གའི་མི་
ཤིགས་པའི་ཐིག་ལེ་ལ་སེམས་བཟུང་ལ་གནས་ཆ་འཚོལ་བ་ནི། ཤིན་ཏུ་བསྒྲིམས་ནས་
བཅོས་པ་མ་ཡིན་པའི་རང་བབས་ཀྱིས་ལྷན་ནེ། བློ་བྲལ་དུ་ཆམ་མེ། ཡིན་མིན་རེ་དོགས་
དང་བྲལ་བའི་ཆམ་གྱིས་བཞག་སེམས་ལ་གཞན་མའི་ལས་མ་བཅོས་པ་ལིང་གིས་བསྐྱུར་ཏེ།
དེ་ཀའི་ངང་ལ་རྒྱུན་བསྲིངས་པས་དང་པོ་ཡེངས་སུ་མེད་པ། བར་དུ་གཡེང་བ་མེད་པ།
མཐར་ཡེངས་མཁན་ནམ་ཡེངས་རྒྱུ་མེད་པར་མ་སོང་བའི་བར་དུ་ཉམས་སུ་བླངས་པའི་ངང་
27}

གངས་ཅན་རིག་བཅུད་ལས། འཕྲེང་པོ་གཏེར་སྔོན་ཤེས་རབ་འོད་ཟེར་གྱི་གསུང་འབུམ།
ནས། ལས་དང་ཡེ་ཤེས་ཀྱི་ཕྱག་རྒྱས་དབང་བཞིའི་འགྲོས་ལ་བརྟེན་པའི་དབབ་ལྡོག་གི་
དགའ་བ་བཞི་དང་། སྣང་མཆེད་ཐོབ་གསུམ་སྟོང་པ་བཞིས་ཁྱད་པར་དུ་བྱས་པ་རྣམས་
ཉམས་ལེན་ཁྲིད་ཀྱི་རིམ་པ་རྣམས། བླ་མའི་ཞལ་ལས་རྙེད་པར་བྱ་བ་ཁོ་ནའི་ཆོས་སོ།
།མདོར་བསྡུས་ན་སྒོ་གསུམ་གྱི་དབེན་པ་ནི། ལུས་རང་བཞིན་གྱིས་དབེན་པ་ལྷའི་འདུ་ཤེས།
ངག་རང་བཞིན་གྱིས་དབེན་པ་སྔགས་ཀྱི་འདུ་ཤེས། སེམས་རང་གཞན་གྱིས་དབེན་པ་ཆོས་
ཉིད་ཀྱི་འདུ་ཤེས་ཀྱིས་ཡུན་རིང་ཐུང་ཅི་ཡིན་ཀྱང་གདན་ཐོག་གཅིག་ཏུ་ཉམས་སུ་བླང་ཞིང་།
ཐུན་འཇོག་ཀར་གོང་གི་མཆོད་བསྟོད་བྱས་ནས། འདུ་ཤེས་དྲག་པོའི་སྒོ་ནས་བདག་གཞན་
སེམས་ཅན་ཐམས་ཅད་ཀྱི་སྡིག་སྒྲིབ་ཉམས་ཆག་སྟོབས་བཞིའི་སྒོ་ནས་བཤགས་ཏེ།
མཇུག་འཁོར་གསུམ་མི་དམིགས་པས་བསྔོ་ཞིང་སྤྱོད་ལམ་ཀུན་ལྷའི་འདུ་ཤེས་ཀྱིས་འཇུག་
པའོ། །དཔལ་ལྡན་འདུས་པའི་རྒྱུད་ཀྱི་བཤད་སྲོལ་ལམ། །ཇི་བཞིན་འབྱེད་མཁས་ཀླུ་སྒྲུབ་
ཡབ་སྲས་ཀྱིས། །ལེགས་པར་བཀྲལ་བའི་གཞུང་བཟང་སླུ་མེད་ལས། །གང་གིས་བཞེད་
དོན་བཀའ་ཡི་བསྐུལ་བ་ལྟར། །རིན་ཆེན་མར་གད་བཞུ་བའི་རྒྱུན་འདྲའི་འགྲམ། །མུ་ཏིག་
ཚོགས་མང་བཅས་མཚུངས་འཛིན་མའི་ཁྲོད། །ལྗོན་ཤིང་གསར་བའི་ལང་ཚོ་རབ་ངོམ་ཞིང༌། །
རི་བོའི་འདབས་གནས་ཐུབ་བསྟན་བཤད་པའི་གྲྭ། །ནུབ་རིའི་ངོགས་གནས་ལོགས་
གཉིས་འཛིན་པའི་ཁྲོད། །སྟེང་གི་མཁའ་དང་ཕན་ཚུན་རི་བོའི་འཕྲང་། །ཐིལ་གྱི་ཐང་དང་
དེར་གནས་སྣང་བ་གསལ། །ཆུ་འཛིན་བླ་རེ་དྲི་གཞོན་བསིལ་ཡབ་ལྡན། །ཆེས་གསལ་
ནམ་མཁའི་ནོར་བུའི་འོད་ཀྱི་ལམ། །འདོད་ཡོན་ལམ་སྲང་བདེར་འཁོད་བག་ཕེབས་ཤིང་། །
བལྟ་བའི་ཕྱོགས་ཡངས་མིག་གི་འབྱོར་བ་འཕེལ། །དེར་གནས་སྙོམ་ལས་ལེ་ལོའི་དབང་
གྱུར་པ། །པདྨའི་རྗེས་འཇུག་པྲཛྙཱ་རསྨྲིས་བདག་གིས་ཕུལ་བ་དགེ །
280

པོད་གསུམ་པ་ཁྲིད་ཡིག་གི་སྐོར།